CELEX: 32010R1142
Language: sk
Date: 2010-12-07 00:00:00
Title: Nariadenie Komisie (EÚ) č. 1142/2010 zo 7. decembra 2010 , ktorým sa mení a dopĺňa nariadenie (ES) č. 1266/2007, pokiaľ ide o obdobie uplatňovania prechodných opatrení týkajúcich sa podmienok vyňatia určitých druhov zvierat zo zákazu presunu stanoveného v smernici Rady 2000/75/ES  Text s významom pre EHP

8.12.2010   
            
            
               SK
            
            
               Úradný vestník Európskej únie
            
            
               L 322/20
            
         NARIADENIE KOMISIE (EÚ) č. 1142/2010
   zo 7. decembra 2010,
   ktorým sa mení a dopĺňa nariadenie (ES) č. 1266/2007, pokiaľ ide o obdobie uplatňovania prechodných opatrení týkajúcich sa podmienok vyňatia určitých druhov zvierat zo zákazu presunu stanoveného v smernici Rady 2000/75/ES
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na smernicu Rady 2000/75/ES z 20. novembra 2000 stanovujúcu špecifické ustanovenia pre kontrolu a likvidáciu katarálnej horúčky oviec - modrého jazyka (1), a najmä na jej článok 9 ods. 1 písm. c), článok 11 a 12 a článok 19 ods. 3,
   keďže:
   
               (1)
            
            
               V nariadení Komisie (ES) č. 1266/2007 z 26. októbra 2007 o vykonávacích predpisoch pre smernicu Rady 2000/75/ES, pokiaľ ide o kontrolu, monitorovanie, pozorovanie a obmedzenie presunov určitých druhov zvierat náchylných na katarálnu horúčku – modrý jazyk (2) sú stanovené pravidlá kontroly, monitorovania, dohľadu a obmedzení týkajúce sa presunu zvierat zo zakázaných zón a do zakázaných zón v súvislosti s katarálnou horúčkou oviec - modrým jazykom.
            
         
               (2)
            
            
               V článku 8 nariadenia (ES) č. 1266/2007 sú stanovené podmienky pre vyňatie zo zákazu opustenia zóny stanoveného v smernici 2000/75/ES. V článku 8 ods. 1 uvedeného nariadenia sa stanovuje, že presuny zvierat, ich spermy, vajíčok a embryí z fariem alebo zo stredísk pre odber alebo skladovanie spermy umiestnených v zakázanej zóne na iné farmy alebo do iných stredísk pre odber alebo skladovanie spermy sa vynímajú zo zákazu presunu za predpokladu, že zvieratá, ich sperma, vajíčka a embryá spĺňajú podmienky stanovené v prílohe III k uvedenému nariadeniu alebo akékoľvek iné primerané veterinárne záruky, ktorých základom je pozitívny výsledok posúdenia rizika týkajúceho sa opatrení proti šíreniu vírusu katarálnej horúčky oviec – modrého jazyka a ochrany pred napadnutím vektormi, a ktoré sú požadované príslušným zodpovedným orgánom miesta pôvodu a schválené príslušným zodpovedným orgánom miesta určenia, a to pred presunom takýchto zvierat.
            
         
               (3)
            
            
               V článku 9a nariadenia (ES) č. 1266/2007 sa stanovuje, že do 31. decembra 2010 a odchylne od podmienok stanovených v prílohe III k uvedenému nariadeniu môžu členské štáty určenia vyžadovať, aby sa na presuny určitých zvierat, na ktoré sa vzťahuje výnimka stanovená v článku 8 ods. 1 uvedeného nariadenia, uplatňovali ďalšie podmienky na základe posúdenia rizika, pričom sa zohľadnia entomologické a epidemiologické podmienky, do ktorých zvieratá vstupujú. K uvedeným dodatočným podmienkam patrí, že zvieratá nesmú byť staršie ako 90 dní, musia byť od narodenia držané pod ochranou pred vektormi a musia sa podrobiť určitým testom uvedeným v prílohe III k danému nariadeniu.
            
         
               (4)
            
            
               Pätnásť členských štátov a Nórsko oznámili Komisii, že uplatnili uvedené prechodné opatrenie. Výsledky posúdení rizík, ktoré boli vykonané a ktoré sú verejne dostupné na internetovej stránke Komisie, ukazujú, že zavlečenie katarálnej horúčky oviec - modrého jazyka do uvedených členských štátov a Nórska ako výsledok presunov zvierat zo zakázaných zón by mohlo mať významný negatívny dosah.
            
         
               (5)
            
            
               Celková situácia, pokiaľ ide o katarálnu horúčku oviec - modrý jazyk, sa od roku 2008 významne zlepšila. Tento vírus je však stále prítomný v niektorých častiach Únie.
            
         
               (6)
            
            
               V záujme harmonizovanej implementácie požiadali členské štáty o osobitné kritériá pre „zariadenie chránené pred vektormi“, čo je významná požiadavka týkajúca sa viacerých podmienok stanovených v prílohe III k nariadeniu (ES) č. 1266/2007, ktorej cieľom je ochrana zvierat proti napadnutiam vektormi. Svetová organizácia pre zdravie zvierat (OIE) v súčasnosti pracuje na zadefinovaní zariadenia chráneného pred vektormi. Výsledok poslúži Komisii ako vstupná informácia pre zadefinovanie kritérií týkajúcich sa zariadenia chráneného pred vektormi, ako sa uvádza v prílohe III k uvedenému nariadeniu.
            
         
               (7)
            
            
               Pokiaľ nebudú existovať kritériá pre zariadenie chránené pred vektormi, obdobie uplatňovania prechodných opatrení stanovených v článku 9a nariadenia (ES) č. 1266/2007 by sa malo predĺžiť o ďalších šesť mesiacov.
            
         
               (8)
            
            
               Nariadenie (ES) č. 1266/2007 by sa preto malo zodpovedajúcim spôsobom zmeniť a doplniť.
            
         
               (9)
            
            
               Opatrenia stanovené v tomto nariadení sú v súlade so stanoviskom Stáleho výboru pre potravinový reťazec a zdravie zvierat,
            
         PRIJALA TOTO NARIADENIE:
   Článok 1
   V úvodnej vete odseku 1 článku 9a nariadenia (ES) č. 1266/2007 sa dátum „31. decembra 2010“ nahrádza dátumom „30. júna 2011“.
   Článok 2
   Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 7. decembra 2010
      
         
            Za Komisiu
         
         
            predseda
         
         José Manuel BARROSO
      
   
   
      (1)  Ú. v. ES L 327, 22.12.2000, s. 74.
   
      (2)  Ú. v. EÚ L 283, 27.10.2007, s. 37.